圍棋歌戲江瞻道兼呈蔡秘校
作者：張耒
朝代：宋

paragraphs: 蔡子圍棋非我敵，我謹事之如大國。
主盟召會不敢辭，近忽憑陵有驕色。
鄒人戰魯固非宜，于越入吳誰可測。
願君勿以大自驕，知小深謀戰須克。
區區江子似邾婁，我如强魯端能役。
凌兢螳臂屢見拒，我但憐子心難得。
近來措置尤小獰，何異穿窬時有獲。
可憐癡將不知兵，請視吾旂豈冥北。
饑魚貪餌不知鈎，口雖暫美身遭食。
雖然吾亦守疆埸，防患猶須謹蟊賊。
上攀蔡子雖已遼，晉楚周旋終有日。
下觀江子行逾遠，我進駸駸未知極。
嗟予自謂敢忘謙，事有真誠難掩抑。
爲君聊發一笑端，欲開吾棋視斯檄。